Хеј крчмару!
Хеј крчмару! ђе си болан?
Амо из тог мрака,
Дајде вина унуцима
Краљевића Марка.

Шта се кочиш, шта си стао?
Кам те море, ђе си?
Руменике брже амо
Дружини донеси.

Тако, тако, деде брале,
Узми пуну чашу,
Куцнимо се а у здравље,
И у срећу нашу.

Руменико, руменико,
Еј ала си јака,
Ал то ваља, то је вода
За добра јунака.

Још по једну, а у здравље
Онога ковача,
Што је Марку саковао
Пламенога мача.

У три пута Бог помаже
Дед и трећом брале,
Да Бог да нам у Косову
Чаше заиграле.

А у боју на душмане
Што нам браћу гњаве,
Ој да Бог да наши мачи
Косили им главе!

1861.

Извор 
1865. Песме Владимира Васића. Издане на свет након смрти његове. Земун: Штампарија И.К.Сопронова. стр. 23-24.

Владимир Васић